‘Absoluut belaglik’ dat moordverhoor wéér uitgestel isJurie Steenberg. Foto: Adéle Changuion Jurie Steenberg (55) is woedend nadat die saak teen sy vrou se twee vermeende moordenaars vir die soveelste keer uitgestel is. “Dis absoluut belaglik en ŉ sirkus,” het ŉ ontstoke Steenberg aan Maroela Media gesê nadat die saak teen Dolphy Sambok (45) en Karabo Ephraim Semake (25) Maandag weer in die hooggeregshof in Pretoria uitgestel is. Sambok en Semake staan tereg op verskeie aanklagte, waaronder moord, poging tot moord en gewapende roof. Steenberg se vrou, Riekie, is in Junie 2016 op ŉ kleinhoewe in Kameeldrift, in die noordooste van Pretoria, in ŉ aanval doodgeskiet. Steenberg is tydens die aanval in die nek gewond en ernstig aangerand. Dolphy Sambok (45) en Karabo Ephraim Semake (25) in die hof. “Ek kan nie glo dat ŉ mens soveel keer hof toe gaan net dat dit uitgestel word nie. Elke keer is daar net nog vertragings. Ek kry nie geld by die staat nie, niemand help my met goed nie. My werk staan stil en ek verloor geld omdat iemand my aangeval het en my vrou vermoor is. Hoe is dit regverdig?” Die verhoor was veronderstel om Maandag te begin, maar is weer uitgestel aangesien een van die beskuldigdes ŉ nuwe prokureur het wat nog nie genoeg tyd gehad het om voor te berei nie. Regter Bert Bam het weer gesê dit is onaanvaarbaar dat die saak so lank sloer. Die verhoor sal op 26 November begin en Sambok en Semake bly in aanhouding. Jurie en Riekie Steenberg Foto: Facebook Die saak is verlede week ook uitgestel weens die beskuldigdes se regsverteenwoordiging. Weens ŉ moontlike botsing van belange kon die twee nie meer dieselfde regsverteenwoordiger hê nie en moes die Regshulpraad eers nog ŉ regsverteenwoordiger aangestel het voordat die saak kon voortgaan. Steenberg se eerste vrou, Suna (42), is in 2010 op dieselfde kleinhoewe, óók tydens ŉ aanval, doodgeskiet. Die aanvallers het ook op Jurie losgebrand, maar hy is nie gewond nie. Niemand is nog in verband met dié aanval aangekeer nie. Ná Suna se dood het Steenberg die kleinhoewe sonder sukses probeer verkoop en moes dus noodgedwonge daar aanbly. Hy is in 2014 met Riekie getroud, maar kort voordat die egpaar die kleinhoewe vir ŉ ander blyplek sou verruil, is Riekie in die aanval doodgeskiet. Steenberg sê hy lewe sedertdien met ŉ swaard oor sy kop. Hy sê hy hoop geregtigheid geskied binnekort sodat hy elders met sy lewe kan probeer aangaan.